Moses Opondo skal spille for OB i den kommende sæson.

Efter 76 kampe og 7 mål for Vendsyssel FF er det farvel for Moses Opondo. Den offensive midtbanespiller kom til Danmark fra Uganda som fireårig. Han er vokset op i Skagen og Frederikshavn, og siden sommeren 2016 har han været på kontrakt hos vendelboerne. - Vendsyssel FF er min klub, og jeg har et specielt forhold til klubben og mennesker i og omkring den. Det har været noget af en rejse, jeg og klubben har været på i den tid, jeg har været her. Der skal ikke herske nogen tvivl om, at jeg er ked af, at vi rykkede ned. Det er trist, for klubben har betydet meget for min personlige og fodboldmæssige udvikling, så det er med blandede følelser, at jeg forlader klubben, siger Moses Opondo i en pressemeddelelse. Den 21-årige spiller havde to år tilbage af sin kontrakt, men OB har købt ham fri. - Det har været utrolig glædeligt at følge den udvikling, Moses Opondo har gennemgået i Vendsyssel FF. Først var han en stor profil i oprykningssæsonen, og i den netop overståede Superligasæson viste han prøver på sit enorme talent. Hans offensive kvaliteter og drive med bolden har voldt mange modstandere store problemer – og samtidig har han vist sig målfarlig fra sin position som central midtbanespiller, siger sportsdirektør Ole Nielsen. - Vi er naturligvis ærgerlige over, at vi skal sige farvel til så dygtig en spiller som Moses Opondo. Han besidder nogle fantastiske både fodboldmæssige og menneskelige egenskaber, som enhver klub sætter pris på. Men vi glæder os over, at vi har udviklet en spiller, der har vist sig interessant for en af de store traditionsklubber i Superligaen. Landsholdsdebut I juni 2018 fik Moses Opondo debut for det ugandiske landshold. Dengang sagde han følgende til bold.dk om valget om at trække i den afrikanske landsholdstrøje. - Man kan aldrig vide, hvad fremtiden bringer, og hvis jeg nu sagde nej til Uganda nu, så ville det ikke være sikkert, at jeg ville komme til at spille for det danske landshold. Dermed ikke sagt, at jeg ikke tror på, jeg ville kunne spille mig på det danske landshold på et tidspunkt - men jeg ved bare, at det her er en kæmpe mulighed, og det vil jeg ikke være for fin til at sige nej til, bare fordi Uganda ligger lavere på verdensranglisten, siger Moses Opondo. Nu venter nye udfordringer for Moses Opondo, når han inden længe trækker i OB-trøjen. - Der venter et nyt og spændende eventyr, hvor jeg får mulighed for at udvikle mig endnu mere personligt og fodboldmæssigt. De har lagt en god plan for mig, og samtidig tiltalte muligheden for at blive en del af deres spændende projekt mig rigtig meget, siger Moses Opondo.